Børnenes Trafikklub lukker. Klubben, der siden begyndelsen af 70'erne har lært børn mellem to og seks år at gå rundt mellem biler og busser, er blevet for gammeldags.

Tiden er løbet fra klubbens breve, der kom to gange om året, og derfor klubben lukker ved årsskiftet.

- Masser af generationer af børn har været gennem klubben og været ude for at trafiktræne med deres forældre, siger underdirektøren i Rådet For Sikker Trafik, Karina Petersen.

Klubben blev oprettet i 1971 på en trist baggrund, da mellem 50 og 60 børn på det tidspunkt årligt mistede livet i trafikken. Men det tal har heldigvis ændret sig.

- Der er langt færre børn, der bliver dræbt og kvæstet i trafikken, end der var den gang, siger Karina Petersen.

Tid at tænke nyt

Desuden kan rådet også se, at det er en smal målgruppe, der bruger trafikklubben i dag. Derfor skal der tænkes nye tanker - for eksempel i stedet en mail og en hjemmeside med gode råd, fortæller Karina Petersen.

- Vi prøver at gøre det lidt lettere, og vi gør det gratis for at nå så mange som muligt, siger hun.

På Brændkjærskolen i Kolding har færdsels-kontaktlærer Peter Larsen selv brugt trafikklubben til sine børn.

- De var medlem af klubben og har haft skeen, men nu er der kommet andre muligheder, så der er ingen undskyldning for ikke at lære sine børn at begå sig i trafikken, siger han.